Arhiepiscopul Tomisului, Înalt Prea Sfinţitul Teodosie, a afirmat miercuri, 28 februarie, că bărbatul trebuie să aibă barbă şi a precizat că "bărbaţii fără barbă sunt ciuntiţi".
El a menţionat că orice bărbat ar trebui să poarte barbă, cu atât mai mult slujitorii Bisericii Ortodoxe.
Arhiepiscopul Tomisului a fost întrebat marţi seara, la Radio Dobrogea, de ce poartă barbă slujitorii Bisericii Ortodoxe.
"Aşa este firesc. Barba este lăsată pentru bărbaţi. Sunt şi excepţii, oameni spâni cărora nu le creşte barba şi sunt trişti unii dintre ei care ar vrea să aibă. Bărbatul trebuie să aibă barbă. Bărbaţii fără barbă sunt ciuntiţi. Orice bărbat ar trebui să poarte barbă, cu atât mai mult slujitorii Bisericii Ortodoxe. Ei trebuie să aibă chipul lui Hristos, care a purtat barbă. Au purtat şi apostolii şi toţi părinţii Bisericii noastre. Barba este un element natural, care ţine de bărbăţie şi cu atât mai mult slujitorii trebuie să poarte această podoabă lăsată de Dumnezeu", a declarat Arhiepiscopul Tomisului.
Printr-o postare pe Facebook, jurnalistul Cristian Tudor Popescu l-a ironizat pe Teodosie.
"Ultimul răcnet: Teodosie îi obligă pe bărbați să-și lase barbă, adică să fie asemenea Mântuitorului. Dar Iisus purta părul lung, cum rezultă din toate icoanele și picturile. De ce nu ne cere Îpîs să ne lăsăm și plete?
De altfel, mă mir că se ia de bărbați. M-aș fi așteptat, mai degrabă, să interzică femeilor să se epileze pubian", a scris CTP.